Túrakód: V008\_03 / Táv.: 26,5 km / Frissítve: 2019-01-26

Túranév: Szentes térsége / Szegvári homokpad #2 (2 nap)

Leírás:

26,5 km-es túránk során a szegvári homokpadra evezünk le, hogy egy igazi tiszai „homokhegyen” táborozzunk.

*(A túra választásánál ne feledjük, hogy az út fárasztóbb része a második napon vár ránk!)*

*(A túrajavaslatnak egynapos változata is elérhető, mely teljesítménytúrázós lehetőséget kínál.)*

1.nap *(13,2 km, track: V008m03)*

Kiindulási pontunk a St. Jupát SE Vízitelepe mellett található komplejáró *(237,8 fkm), (up.: 000iep)*.

Innen lefelé, a Tisza folyásának irányába induljunk!  
*(A track csupán a túraútvonal műholdképen történő, valamint a nevezett-pontok terepen történő könnyebb beazonosításának célját szolgálja, nem feszesen követendő nyomvonal.)*

Rögtön a kanyar alatt találjuk az útközben fellelhető egyetlen jelentős homokpadot *(237 fkm)*. Lejjebb a 235 fkm alatt/felett terül el (b.) a helyiek által „Sziget” néven emlegetett terület. Itt az árterületi részen hobbikertek, gyümölcsfás telkek találhatóak. Ezen a szakaszon a vízparton mólók sorakoznak, melyeken gyakran horgászok lesik a pecabot végének rezdüléseit.

Szemben a túlsó oldalon, a kanyar kezdeténél vízkivételi mű látható.   
A kanyarulat alatt a 234 fkm-nél homokszegélyt találunk, mely mártózási lehetőséget kínál a túrázónak. Innen hosszan belátható szakaszok következnek kevés változatossággal, de nagy nyugalmat biztosítva az erre fogékonyaknak. *(Ezen részen erősebb déli szél esetén jelentős hullámok korbácsolásával zord feltételeket szab a folyó.)* Közben a 230 fkm-nél elsiklunk az egykori révátkelő mellett, melyről már csak a parton *(észrevehetetlenül)* megbúvó drótkötélfeszítő csörlő tanúskodik.   
Amennyiben szeretnénk kipróbálni a tiszai „csorgás” megnyugtató élményét, azt is itt célszerű megtennünk, mert a felfelé történő evezéskor ez már nem a kívánt irányba haladással tehető csak meg.   
A monoton szakasznak a 227 fkm alatt kezdődő, nagy ívű jobbos kanyarulat vet véget. Az alján hirtelen éles bal kanyar következik, mely alaposan megforgatja a vizet, és már a cél,- és fordulópontként választott homokpartot rejti *(224,3 fkm, úp: 001ford)*. Itt közepes vízállás esetén is homokra tudunk kiszállni; a helyszín alkalmas pihenésre, fürdőzésre, táborozásra. Pancsoláskor azonban legyünk körültekintőek, hiszen a víz bedőlt fákat, tuskókat rejt/rejthet, melyek elhelyezkedése évről-évre, vagy akár hétről-hétre is változhat!   
*(A tiszai homokpadok folyamatosan alakulhatnak az áradások romboló-építő hatásának következtében.)* Mielőtt ugrálásba kezdünk – az erre egyébként alkalmas, hirtelen mélyülő partszakaszon – feltétlenül derítsük fel a területet! A part aktuális állapotáról, táborozásra alkalmasságáról célszerű előre tájékozódnunk helyismerettel rendelkezőtől!

Ez a part többnyire „kér” némi kubikos melót, mielőtt sík területre tudod építeni alkalmi lakosztályod, ahol a civilizáció zajaitól távol kedvedre élheted vad tábori életed.

*(Amennyiben elkalkuláltad vízszükségleted, némi „büntetőút” megtételével fel tudod tölteni készleted. Ehhez vízre kell szállnod: a V006o13 track-et követve a túlsó oldalra kell átevezni, hogy 380 méterrel lejjebb a betonlépcsőnél (224 fkm) kiszállhass (úp.: 002kbp)! Innen egy 320 méteres sétát követően eléred a töltés túlsó oldalán található Csanyteleki Gátőrház kerítésénél fellelhető csapot (úp.: 003viz).*

2.nap *(13,3 km, track: V008j03)*

A part fekvése megkíméli a lustálkodni kedvelőket, hiszen a fák árnyékot biztosítanak a reggeli órákban, így nem kell az első napsugarak vakító fényétől hunyorogva, korán reggel előbújni. A visszaindulás ütemezésénél vegyük számításba a felfelé *(folyásiránnyal szembe)* történő evezés jelentősebb időigényét, melyet az uralkodó széljárás is tovább növelhet! Mindezek ellenére használjuk ki a homokpad nyújtotta strandolási lehetőséget is, hisz felfelé csak az utolsó kilométeren találunk hasonló feltételeket.

Az út során célszerű követnünk a folyóvízen felfelé evezők stratégiáját; miszerint a kanyarok mentén oldalt váltunk, hogy mindig a belső íven haladjunk *(így részben rövidebb a táv, részben a sodrás is csekélyebb)*. De ha kíváncsiságunk irányítja hajónkat, ne habozzunk azt az oldalt választani, mely jobban felkeltette érdeklődésünket! Pihenőinket csak egy-egy bedőlt fába vagy kikötött ladikba kapaszkodva, esetleg kikötve tudjunk megtenni. Kiszállásra csak a 34-es homokszegély kínál jó lehetőséget *(234 fkm, úp.: 004kbp)*. Ha időnk engedi, a 37-es parton is álljunk meg fürdőzni, heverészni *(237 fkm, úp.: 005kbp)*. Itt a kialakult strandolási szokásokhoz történő alkalmazkodás érdekében a partszakasz alsó részét válasszuk kiszállásra!

Hajóba szállva, gyorsan megérkezünk kiindulási pontunkra, mely túránk végpontja is egyben.

Feldolgozták: Erdélyszky Szilvia, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*